Argus As III
Argus As III – šešių cilindrų, vienaeilis, vandeniu aušinamas 180 AG (130 kW) galios aviacinis vidaus degimo variklis, kurį Pirmojo pasaulinio karo metu suprojektavo ir 1916-1918 m. gamino Vokietijos Imperijos įmonė „Argus Motoren“. Argus As III buvo sukurtas 1916 m. sausio mėn. Jo pagrindu tapo 1914 m. sukurti 150 ir 200 AG galios jūriniai varikliai, kurie buvo nesėkmingai siūlyti pritaikyti Vokietijos kariniam jūrų laivynui (vok. Kaiserliche Marine). Nors Argus As III į ginkluotę buvo priimtas 1916 m. pradžioje, tačiau tik 1917 m. pabaigoje pavyko pašalinti jo konstrukcines problemas, viena kurių buvo perkaitimas.